**E L Ő T E R J E S Z T É S**

**Szombathely Megyei Jogú Város Közgyűlése Gazdasági és Jogi Bizottsága**

**2022. május 23-i ülésére**

**Javaslat az önkormányzat fenntartásában működő egyes óvodák alapító okiratának módosítására**

Az óvodai jelentkezésre és felvételre Szombathely Megyei Jogú Város Önkormányzata által fenntartott óvodákban a 2022/2023-as nevelési évre vonatkozóan 2022. május 2. és május 6. napja közötti időszakban került sor.

A nemzeti köznevelésről szóló 2011. évi CXC. törvény (a továbbiakban: Nkt.) 83.§ (2) bekezdés d) pontja alapján a fenntartó határozza meg az adott nevelési évben indítható óvodai csoportok számát. Az Nkt. 4. melléklete határozza meg az óvodai csoportok minimális /13 fő/, maximális /25 fő/ és átlaglétszámát /20 fő/.

Az Nkt. 25.§ (7) bekezdése kimondja, hogy az óvodai csoportra, iskolai osztályra, kollégiumi csoportra megállapított maximális létszám a nevelési év, illetve a tanítási év indításánál a fenntartó engedélyével legfeljebb húsz százalékkal átléphető. Az emelt létszám nem haladhatja meg az alapító okiratban meghatározott létszámot.

Az Nkt. 49.§ (3) bekezdése kimondja, hogy az óvoda köteles felvenni, átvenni azt a gyermeket, aki életvitelszerűen az óvoda körzetében lakik (a továbbiakban: kötelező felvételt biztosító óvoda).

A beíratási adatok alapján megállapítható, hogy három önkormányzati óvodába – a Szombathelyi Játéksziget Óvodába, a Szombathelyi Margaréta Óvodába és a Szombathelyi Weöres Sándor Óvodába - több - az óvoda körzetében életvitelszerűen lakó - gyermeket írattak be, mint amennyit az alapító okirata szerint fel tud venni, ezért szükséges az alapító okiratban az óvoda által felvehető létszámot az alábbiak szerint megemelni:

* a Szombathelyi Játéksziget Óvodában 120 főről 130 főre,
* a Szombathelyi Margaréta Óvodában 125 főről 150 főre,
* a Szombathely Weöres Sándor Óvodában 75 főről 90 főre.

Az Nkt. 84.§ (3) bekezdése alapján a fenntartó tanítási évben, továbbá – a július-augusztus hónapok kivételével – nevelési évben óvodai csoportot nem szervezhet át, és nem szüntethet meg. Az Nkt. 84.§ (7) bekezdése alapján a fenntartó legkésőbb az intézkedés tervezett végrehajtása éve májusának utolsó munkanapjáig hozhat döntést a nevelési–oktatási intézmény átszervezésével kapcsolatban. Az Nkt. 4.§ 11. pontja szerint intézményátszervezés minden olyan fenntartói döntés, amely az alapító okirat, szakmai alapdokumentum 21.§ (3) bekezdés c)-j) pontjában felsoroltak bármelyikének módosulásával jár. Az Nkt. 21.§ (3) bekezdés f) pontja alapján a köznevelési intézmény alapító okirata, szakmai alapdokumentuma tartalmazza a nevelési, oktatási feladatot ellátó feladatellátási helyenként felvehető maximális gyermeklétszámot.

Tájékoztatom a Tisztelt Bizottságot, hogy [az államháztartásról szóló 2011. évi CXCV. törvény 8/A. § (2) bekezdése és 11. § (7) bekezdése, valamint 111. § (26) bekezdése értelmében 2015. január 1-jétől az alapító, módosító és megszüntető okiratokat a Magyar Államkincstár honlapján közzétett formanyomtatványok szerint kell elkészíteni](http://www.allamkincstar.gov.hu/kincstar/torzskonyv_nyomtatvanyok/2). A csatolt okiratok az előírt formátumban készültek.

Az óvodák módosításokkal egységes szerkezetbe foglalt alapító okiratát és módosító okiratát az előterjesztés 1-6. számú melléklete tartalmazza.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2022. május „ ”

  **/: Dr. László Győző :/**

**HATÁROZATI JAVASLAT**

**……../2022. (V.23.) GJB. számú határozat**

A Gazdasági és Jogi Bizottság Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet 51. § (3) bekezdés 5. pontjában kapott felhatalmazás alapján és a maximális gyermeklétszám változására tekintettel:

* a **Szombathelyi Játéksziget Óvoda** 41292-6/2022. számú Módosító okiratát az előterjesztés 1. számú, a módosításokkal egységes szerkezetbe foglalt 41292-3/2022. számú Alapító okiratát az előterjesztés 2. számú melléklete,
* a **Szombathelyi Margaréta Óvoda** 41292-5/2022. számú Módosító okiratát az előterjesztés 3. számú, a módosításokkal egységes szerkezetbe foglalt 41292-2/2022. számú Alapító okiratát az előterjesztés 4. számú melléklete,
* a **Szombathelyi Weöres Sándor Óvoda** 41292-4/2022. számú Módosító okiratát az előterjesztés 5. számú, a módosításokkal egységes szerkezetbe foglalt 41292-1/2022. számú Alapító okiratát az előterjesztés 6. számú melléklete

szerinti tartalommal jóváhagyásra javasolja a Közgyűlésnek.

**Felelős:** Bokányi Adrienn, a Gazdasági és Jogi Bizottság elnöke

 Dr. László Győző alpolgármester

 (a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő:** 2022. májusi 26.